Xorijiy va mahalliy investorlarning investitsiya loyihalari tashqi infratuzilmasini yaratish xarajatlarini davlat tomonidan qoplab berish tartibi to‘g‘risidagi nizomni tasdiqlash haqida

So‘nggi yillarda O‘zbekistonda tadbirkorlik faoliyatini amalga oshirishni yengillashtirish va rag‘batlantirish maqsadida sohaga oid qator tartibotlar tanqidiy qayta ko‘rib chiqilishi natijasida respublikada tadbirkorlik subyektlari va xususiy investorlar uchun keng imkoniyatlar yaratildi.
 Shu bilan birga, koronavirus global pandemiyasining salbiy oqibatlari natijasida jahon va mintaqaviy investitsiya bozorlarida raqobat kuchayib borayotganligi mamlakatda yana ham qulayroq investitsiya muhitini yaratish, ishlab chiqarishlarni modernizatsiya qilish, texnik va texnologik yangilash bo‘yicha loyihalarni amalga oshirish uchun xorijiy va mahalliy investitsiyalar jalb etilishini rag‘batlantirish borasida qo‘shimcha chora-tadbirlar qabul qilinishini taqozo etmoqda.
 Respublikadagi xorijiy va mahalliy investorlar tomonidan to‘g‘ridan to‘g‘ri investitsiyalar ishtirokidagi loyihalarning tashqi muhandislik-kommunikatsiya tizimlarini qurish ishlarini amalga oshirish orqali korxonalarda qo‘shimcha qiymat zanjiri yaratilishini rag‘batlantirish va aholi bandligini ta’minlash maqsadida Vazirlar Mahkamasi qaror qiladi:
 1. Quyidagilar:
 a) O‘zbekiston Respublikasi Prezidentining “Hududlarda muhandislik-kommunikatsiya infratuzilmasini yanada rivojlantirish chora-tadbirlari to‘g‘risida” 2020-yil 18-dekabrdagi PQ-4929-son qaroriga muvofiq: 
 Maxsus iqtisodiy va kichik sanoat zonalari, hududlarni ijtimoiy-iqtisodiy rivojlantirishga turtki beradigan loyihalar hamda to‘g‘ridan to‘g‘ri xorijiy va mahalliy investitsiyalar ishtirokidagi yirik ishlab chiqarish loyihalarini tashqi muhandislik-kommunikatsiya infratuzilmasi bilan ta’minlashga davlat budjetidan mablag‘lar ajratilishining maqsadga muvofiqligini aniqlash bo‘yicha maxsus komissiya (keyingi o‘rinlarda — Maxsus komissiya) tashkil etilganligi;
 Maxsus komissiyaning ishchi organi etib Iqtisodiy taraqqiyot va kambag‘allikni qisqartirish vazirligi belgilanganligi;
 b) O‘zbekiston Respublikasi Prezidentining “Investitsiya loyihalarini tashqi infratuzilma bilan ta’minlash chora-tadbirlari to‘g‘risida” 2021-yil 25-avgustdagi PQ-5233-son qaroriga muvofiq moliyalashtirish manbalari etib:
 kirish avtomobil yo‘llari, ichimlik suvi va oqova suv tarmoqlarini qurish, rekonstruksiya qilish va ta’mirlash ishlarining 90 foizi bo‘yicha — O‘zbekiston Respublikasi ijtimoiy va ishlab chiqarish infratuzilmasini rivojlantirish dasturi mablag‘lari, 10 foizi bo‘yicha — Qoraqalpog‘iston Respublikasi budjeti, viloyatlar va Toshkent shahar mahalliy budjetining qo‘shimcha manbalari;
 elektr energiyasi va gaz tarmog‘ini qurish, rekonstruksiya qilish va ta’mirlash ishlari bo‘yicha — respublika budjeti mablag‘lari hisobidan ta’minotchi korxonalarga 5 foiz stavkada uch yil muddatda qaytarish sharti bilan ajratiladigan budjet ssudasi mablag‘lari;
 aloqa tarmoqlarini qurish, rekonstruksiya qilish va ta’mirlash ishlari bo‘yicha — ta’minotchi korxonalar va tadbirkorlarning o‘z mablag‘lari belgilanganligi;
 v) O‘zbekiston Respublikasi Prezidentining “Orolbo‘yi mintaqasida tadbirkorlikni jadal rivojlantirishga oid qo‘shimcha chora-tadbirlar to‘g‘risida” 2021-yil 23-noyabrdagi PF-25-son Farmoniga muvofiq:
 Qoraqalpog‘iston Respublikasi uchun zarur tashqi muhandislik-kommunikatsiya tarmoqlari bilan Davlat budjeti mablag‘lari hisobidan ta’minlanadigan investitsiya loyihalari qiymati kamida 50 milliard so‘m miqdorida belgilanganligi;
 bunda, ushbu tartib bo‘yicha 50 milliard so‘mdan 200 milliard so‘mgacha bo‘lgan investitsiya loyihalarining tashqi muhandislik-kommunikatsiya tarmoqlarini ta’minlash bilan bog‘liq xarajatlar ushbu loyihalar qiymatining 20 foizidan oshmasligi lozim ekanligi;
 g) O‘zbekiston Respublikasi Prezidentining “Uy-joylar qurilishini va qurilish materiallari sanoatini qo‘llab-quvvatlashning qo‘shimcha chora-tadbirlari to‘g‘risida” 2022-yil 21-fevraldagi PQ-139-son qaroriga muvofiq:
 Xorazm viloyati uchun zarur tashqi muhandislik-kommunikatsiya tarmoqlari bilan Davlat budjeti mablag‘lari hisobidan ta’minlanadigan investitsiya loyihalari qiymati kamida 50 milliard so‘m miqdorida belgilanganligi;
 bunda, ushbu tartibga ko‘ra qiymati 50 milliard so‘mdan 200 milliard so‘mgacha bo‘lgan investitsiya loyihalarini tashqi muhandislik-kommunikatsiya tarmoqlari bilan ta’minlash xarajatlari ushbu loyihalar qiymatining 20 foizidan oshmasligi lozim ekanligi ma’lumot uchun qabul qilinsin.
 2. Investitsiya loyihasining tashqi muhandislik-kommunikatsiya infratuzilmasi bilan ta’minlanishini iqtisodiy-moliyaviy samaradorligini baholash va uni amalga oshirishni maqsadga muvofiqligini belgilash hamda infratuzilma xarajatlari uchun talab etiladigan mablag‘larning dastlabki hisob-kitoblarni amalga oshirish bo‘yicha ishchi guruhining namunaviy tarkibi (keyingi o‘rinlarda — ishchi guruhlar) 1-ilovaga muvofiq tasdiqlansin. 
 Quyidagilar ishchi guruhlarning asosiy vazifalari etib belgilansin: 
 investitsiya loyihasi bo‘yicha taqdim etilgan hujjatlarni ko‘rib chiqish, investitsiya loyihasi joylashtiriladigan maydonda tashqi muhandislik-kommunikatsiya infratuzilmasi bilan ta’minlanishining iqtisodiy-moliyaviy samaradorligini baholash va uni amalga oshirishni maqsadga muvofiqligi bo‘yicha tegishli (qanoatlantirish yoki rad etish) xulosa tayyorlash va Maxsus komissiyaga taqdim etish;
 ishlab chiqarish uchun yer maydonlarini tanlashda muhandislik-kommunikatsiya infratuzilmasi mavjud yoki o‘tkazish oson bo‘lgan hamda markazlashgan tarmoqlarga ulanishda eng yaqin (markazlashgan tarmoqlar) optimal hududni tanlash;
 infratuzilma xarajatlarini ta’minotchi korxonalar bilan birgalikda investitsiya loyihasini tashqi infratuzilma xarajatlari uchun talab etiladigan mablag‘larni dastlabki hisob-kitoblarini amalga oshirish;
 investitsiya loyihasini amalga oshirish doirasida mazkur qaror talablari asosida infratuzilma xarajatlari uchun moliyalashtirishni ochish yuzasidan talabnomalarni Maxsus komissiyaga taqdim etish.
 3. Xorijiy va mahalliy investorlarning qiymati 200 milliard so‘mdan oshadigan investitsiya loyihalarini zarur tashqi muhandislik-kommunikatsiya tarmoqlari bilan ta’minlash tartibi to‘g‘risidagi nizom 2-ilovaga muvofiq tasdiqlansin.
 4. Belgilansinki:
 Iqtisodiy taraqqiyot va kambag‘allikni qisqartirish vazirligining hududiy boshqarmalari ishchi guruhlarning ishchi organi hisoblanadi;
 investitsiya loyihasining ishlab chiqarish maydonigacha tashqi infratuzilmasini qurish va moliyalashtirish talabgorlar tomonidan investitsiya loyihasining kamida 50 foizi o‘zlashtirilgan taqdirda boshlanadi;
 ishchi guruhlar tomonidan investitsiya loyihalarini yangidan boshlash va maqsadga muvofiqligini belgilash, amalga oshirilayotgan investitsiya loyihasini tayyorligi, shuningdek, tashqi muhandislik-infratuzilma tarmoqlarini yaratish uchun hisob-kitoblar bo‘yicha tegishli xulosalar zaruratga ko‘ra, har chorakda (oyda) Maxsus komissiyaga taqdim etib boriladi;
 investitsiya loyihalarini yer maydonlariga optimal joylashtirish va maqsadga muvofiqligini belgilash, markazlashgan infratuzilma tarmoqlariga ulanishda optimal hududni tanlash hamda tashqi infratuzilma xarajatlarini imkon qadar kam xarajatlar orqali amalga oshirilishini ta’minlash ishchi guruhlar rahbarlari zimmasiga yuklatiladi;
 Maxsus komissiya tomonidan har yilning 1-sentabriga qadar ma’qullangan investitsiya loyihalari O‘zbekiston Respublikasi Iqtisodiy taraqqiyot va kambag‘allikni qisqartirish vazirligi va Moliya vazirligi tomonidan investitsiya loyihalarini zarur tashqi muhandislik-kommunikatsiya tarmoqlari uchun zarur mablag‘larni kelgusi yillar O‘zbekiston Respublikasi ijtimoiy va ishlab chiqarish infratuzilmasini rivojlantirish dasturlarida nazarda tutiladi. 
 5. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov hamda O‘zbekiston Respublikasi moliya vaziri T.A. Ishmetov zimmasiga yuklansin.
 1. Ushbu Nizom xorijiy va mahalliy investorlarning qiymati 200 milliard so‘mdan oshadigan investitsiya loyihalarini zarur tashqi muhandislik-kommunikatsiya tarmoqlari bilan ta’minlash tartibini belgilaydi. 
 Mazkur Nizom talablari maxsus iqtisodiy va kichik sanoat zonalaridagi investitsiya loyihalariga nisbatan tatbiq etilmaydi.
 2. Ushbu Nizomda quyidagi tushunchalardan foydalaniladi:
 zarur tashqi muhandislik-kommunikatsiya tarmoqlari bilan ta’minlash xarajatlari (keyingi o‘rinlarda — tashqi infratuzilma xarajatlari) — investitsiya loyihasini amalga oshirish doirasida eng yaqin markazlashgan tarmoqlardan ishlab chiqarish maydonlarining chegarasigacha ichimlik va oqava suv, elektr energiyasi, tabiiy gaz tarmoqlarini va aloqa tarmoqlarini tortish hamda kirish avtomobil yo‘llarini qurish xarajatlari;
 investitsiya loyihasi — investorning qiymati 200 milliard so‘mdan bunda, Qoraqalpog‘iston Respublikasi va Xorazm viloyati uchun kamida 50 milliard so‘mdan oshadigan uning o‘z mablag‘lari ulushi 25 foizdan kam bo‘lmagan, investitsiya dasturlariga kiritilgan loyihalar; 
 ishchi guruh — Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlarining birinchi o‘rinbosarlari rahbarligida investitsiya loyihasining tashqi muhandislik-kommunikatsiya infratuzilmasi bilan ta’minlanishini iqtisodiy-moliyaviy samaradorligini baholash va uni amalga oshirishni maqsadga muvofiqligini belgilash hamda infratuzilma xarajatlari uchun talab etiladigan mablag‘larning dastlabki hisob-kitoblarni amalga oshiruvchi hududiy ishchi guruh; 
 Maxsus komissiya — O‘zbekiston Respublikasi Prezidentining “Hududlarda muhandislik-kommunikatsiya infratuzilmasini yanada rivojlantirish chora-tadbirlari to‘g‘risida” 2020-yil 18-dekabrdagi PQ-4929-son qarori bilan tashkil etilgan Maxsus iqtisodiy va kichik sanoat zonalari, hududlarni ijtimoiy-iqtisodiy rivojlantirishga turtki beradigan loyihalar hamda to‘g‘ridan to‘g‘ri xorijiy va mahalliy investitsiyalar ishtirokidagi yirik ishlab chiqarish loyihalarini tashqi muhandislik-kommunikatsiya infratuzilmasi bilan ta’minlashga davlat budjetidan mablag‘lar ajratilishining maqsadga muvofiqligini aniqlash bo‘yicha maxsus komissiya;
 Maxsus komissiyaning ishchi organi — O‘zbekiston Respublikasi Iqtisodiy taraqqiyot va kambag‘allikni qisqartirish vazirligi;
 talabgorlar — investitsiya loyihalarini amalga oshiruvchi xorijiy va mahalliy investorlar;
 ta’minotchi korxona — “O‘zsuvta’minot” AJ, “Hududiy elektr tarmoqlari” AJ, “O‘zbekiston milliy elektr tarmoqlari” AJ, “O‘ztransgaz” AJ, “Hududgazta’minot” AJ, “O‘zbektelekom” AK, Transport vazirligi huzuridagi Avtomobil yo‘llari qo‘mitasi va ularning hududiy tashkilotlari.
 3. Investitsiya loyihasining ishlab chiqarish maydonigacha tashqi infratuzilmasini qurish va moliyalashtirish talabgorlar tomonidan investitsiya loyihasining (ishga tushirish bosqichining) kamida 50 foizi o‘zlashtirilgan taqdirda boshlanadi.
 Bunda: 
 investitsiya loyihasi doirasida qurilish-montaj ishlari davom etayotgan (o‘zlashtirilishi 50 foizdan yuqori bo‘lgan) va muhandislik-kommunikatsiya tarmoqlarini qurish ishlari talab etiladigan investitsiya loyihasi doirasida tashqi infratuzilma xarajatlari mazkur Nizom talablari asosida ajratiladi. 
 Qoraqalpog‘iston Respublikasi va Xorazm viloyati bo‘yicha 50 milliard so‘mdan 200 milliard so‘mgacha bo‘lgan investitsiya loyihalarining tashqi muhandislik-kommunikatsiya tarmoqlari bilan ta’minlash bilan bog‘liq xarajatlar ushbu loyihalar qiymatining 20 foizidan oshmasligi lozim.
 4. Investitsiya loyihasining ishlab chiqarish maydonigacha infratuzilma xarajatlarini qoplab berish mazkur Nizomga 1-ilovaga muvofiq sxema asosida amalga oshiriladi.
 5. Investitsiya loyihasini tashqi muhandislik-kommunikatsiya infratuzilmasi bilan ta’minlanishini iqtisodiy-moliyaviy samaradorligini baholash va uni amalga oshirishni maqsadga muvofiqligini belgilash hamda infratuzilma xarajatlari uchun talab etiladigan mablag‘larning dastlabki hisob-kitoblarini amalga oshirish Ishchi guruh tomonidan amalga oshiriladi.
 6. Ishchi guruhlarga yuklatilgan vazifalarni amalga oshirish uchun belgilangan tartibda Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, tuman (shahar) hokimliklari va ular tarkibidagi mutasaddi tashkilotlarga bayonnoma rasmiylashtirish orqali tegishli topshiriqlar yuklanadi. 
 7. Talabgor tomonidan investitsiya loyihasini amalga oshirishni boshlashdan avval (yoki davom ettirilayotgan) investitsiya loyihalarining qiymati va infratuzilma bilan ta’minlash uchun zarur xarajatlarning mutanosibligini ekspertiza qilish uchun O‘zbekiston Respublikasi Iqtisodiy taraqqiyot va kambag‘allikni qisqartirish vazirligi huzuridagi “Loyihalar va import kontraktlarni kompleks ekspertiza qilish markazi” DUKga (keyingi o‘rinlarda — Markaz) murojaat qilinadi. 
 8. Markaz quyidagi talablarga muvofiq yoki muvofiq emasligi nuqtai nazaridan investitsiya loyihasini belgilangan tartibda ekspertiza qiladi:
 loyihaning iqtisodiy samaradorligi, shu jumladan, uning rentabelligi va sarflangan mablag‘larni qoplay olishi ta’minlanishini asoslovchi loyihaoldi hujjatlarning mavjudligi;
 texnik-iqtisodiy asoslarga ko‘ra investorning o‘z mablag‘lari hisobidan muhandislik-kommunikatsiya tarmoqlarini qurish o‘zini oqlamasligi to‘g‘risida;
 investitsiya loyihasini amalga oshirish va ishlab chiqarish barqaror ishlashi uchun muhandislik-kommunikatsiya ta’minoti vositalarining (ichimlik va oqava suv, elektr energiyasi, tabiiy gaz va aloqa tarmoqlari hamda kirish avtomobil yo‘llari) zarur miqdorlari va parametrlari;
 talabgorning investitsiya loyihasida o‘z mablag‘lari ulushi kamida 25 foizini tashkil qilishi bo‘yicha;
 loyihaning loyihaoldi hujjatiga davlat ekologiya ekspertizasining ijobiy xulosasi mavjudligi (zarur hollarda).
 9. Markaz o‘n besh kunda tegishli xulosani tayyorlab, talabgorga yuboradi.
 Bunda investitsiya loyihalarining qiymati va infratuzilma bilan ta’minlash uchun zarur xarajatlarning mutanosibligini ekspertiza qilish uchun belgilangan to‘lovning 50 foizi miqdorida chegirma bilan talabgorlar hisobidan undiriladi.
 10. Talabgorlar tomonidan Ishchi guruhga investitsiya loyihasining texnik iqtisodiy asoslari (biznes-rejasi), Markazning investitsiya loyihasiga berilgan ijobiy xulosasi hamda ushbu Nizomning 2-ilovasiga muvofiq shaklda ariza taqdim etiladi.
 11. Ishchi guruhga taqdim etiladigan investitsiya loyihasining texnik iqtisodiy asoslari (biznes-rejasi) quyidagi ma’lumotlarni o‘z ichiga olishi lozim:
 yuridik shaxsni tashkil etish yoki uning ta’sischilari, benefitsiarlari to‘g‘risidagi ma’lumotlarni, ularning tegishli sohadagi ish tajribasi va shunday investitsiya loyihasini amalga oshirganligi haqidagi ma’lumotlar (yangi tashkil etilayotgan investitsiya loyihalaridan tashqari);
 investitsiya loyihasining ishlab chiqarish quvvatlarini hamda ishga tushirish sanasini ko‘rsatgan holda tarmoq jadvali; 
 xodimlarni yollash manbalarini ko‘rsatgan holda yaratiladigan yangi ish o‘rinlari soni (aholi bandligiga ko‘maklashish markazi tomonidan yo‘naltirilgan bitiruvchilar, ijtimoiy himoyaga muhtoj oila a’zolari va boshqa shaxslar, xorijiy mutaxassislar);
 ishlab chiqarish rejalashtirilayotgan mahsulotning nomi, xususiyatlari, hajmi hamda mahsulotning ichki va tashqi bozorlarga yetkazib berish hajmlarini ko‘rsatgan holda taxminiy qiymati va sotish bozorlarini nazarda tutuvchi marketing tadqiqotlari;
 mahalliy va import materiallar, butlovchi qismlarni alohida ko‘rsatgan holda xomashyo bazasining mavjudligi va investitsiya loyihasini amalga oshirish davrida materiallar va xomashyo bilan ta’minlanishini zaxirasi va uni kafolatlovchi imkoniyatlar;
 ishlab chiqarish uchun zarur bo‘lgan resurslar va tayyor mahsulotlar logistikasi va transportda tashish sxemasi to‘g‘risida ma’lumotlar;
 investitsiya loyihasini amalga oshirish va ishlab chiqarish barqaror ishlashi uchun muhandislik-kommunikatsiya ta’minoti vositalarining (ichimlik va oqava suv, elektr energiyasi, tabiiy gaz va aloqa tarmoqlari hamda kirish avtomobil yo‘llari) zarur miqdorlari va parametrlari;
 ishlab chiqarishni samarali joylashtirish uchun zarur bo‘lgan yer uchastkasining (ishlab chiqarish maydonining) taxminiy qulay geografik joylashuvi;
 ishlab chiqarishda foydalanishga mo‘ljallanayotgan texnologik uskunalar, ularning ishlab chiqaruvchi yoxud ta’minotchilarining ro‘yxati bilan birgalikda (ekologik talablarni hisobga olgan holda) ishlab chiqarish texnologiyasining tavsifi;
 kiritilayotgan investitsiyalarning miqdorlari, shu jumladan, xorijiy va mahalliy investitsiya (o‘z mablag‘lari) ulushi, turi va kiritish muddatlari, moliyalashtirish manbalari va kredit jalb qilingan taqdirda, majburiyatning garov ta’minoti; 
 investitsiya loyihasini amalga oshirishning moliyaviy-iqtisodiy hisob-kitoblari, iqtisodiy samaradorlik ko‘rsatkichlari hamda ehtimoli mavjud bo‘lgan tavakkalchiliklar tahlili.
 12. Ishchi guruhlar 20 kun muddatda talabgorlar tomonidan investitsiya loyihasini yangidan boshlash va amalga oshirish bo‘yicha taqdim etilgan hujjatlarni ko‘rib chiqadilar, ularni amalga oshirish, joylashtirish va maqsadga muvofiqligini belgilash yuzasidan tegishli xulosani tayyorlaydilar hamda Maxsus komissiyaga taqdim etadilar.
 13. Ishchi guruhlar xulosasi quyidagilarni nazarda tutuvchi bayonnoma sifatida rasmiylashtiriladi:
 investitsiya loyihasini ushbu Nizomning 10 va 11-bandlariga muvofiqligi; 
 investitsiya loyihasini amalga oshirishning maqsadga muvofiqligi;
 investitsiya loyihasini amalga oshirish va ishlab chiqarish maydonlarini joylashtirish uchun optimal yer maydonlarini tanlanganligi, bunda, ishlab chiqarish uchun yer maydonlarini tanlashda markazlashgan tarmoqlarga ulanishda eng yaqin (markazlashgan tarmoqlar) hududning tanlanganligi;
 infratuzilma xarajatlarini dastlabki hisob-kitoblari va boshqa zarur ma’lumotlar.
 14. Quyidagilar mazkur Nizomning 10 va 11-bandlariga asosan talabgorlar tomonidan taqdim etilgan hujjatlarni ko‘rib chiqib, rad etish uchun asos bo‘ladi:
 talabgor tomonidan hujjatlarni to‘liq hajmda taqdim etilmaganligi;
 talabgorlar qayta tashkil etish, bankrotlik va (yoki) tugatish bosqichida bo‘lgan taqdirda;
 talabgor taqdim etgan hujjatlarda noto‘g‘ri, to‘liq bo‘lmagan yoki noaniq ma’lumotlarning mavjudligi.
 Talabgorlar tomonidan taqdim etilgan hujjatlarni ko‘rib chiqishni boshqa asoslarga ko‘ra rad etishga yo‘l qo‘yilmaydi. 
 15. Ishchi guruhlar tomonidan rad javobi berilgan taqdirda, talabgorlar 30 kun muddatda ko‘rsatilgan kamchiliklarni bartaraf etgan holda hujjatlarni mazkur Nizomga muvofiq qayta topshirishga haqli. 
 Bunda, ishchi guruhlar tomonidan qayta taqdim etilgan hujjatlar 10 kundan oshmagan muddatda ko‘rib chiqiladi. Talabgorning arizasini takroran ko‘rib chiqishda yangi asoslar bo‘yicha rad qilishga yo‘l qo‘yilmaydi.
 16. Ishchi guruhlar, zaruratga ko‘ra, har oyda (chorakda) yangidan boshlanadigan (yoki davom ettirilayotgan) investitsiya loyihalari bo‘yicha mazkur Nizomning 13 va 14-bandlariga muvofiq ma’lumotlarni va xulosalarni hamda kelgusi yillarda investitsiya loyihalarini amalga oshirishda zarur bo‘ladigan infratuzilmalar xarajatlari to‘g‘risidagi ma’lumotlarni Maxsus komissiyaga taqdim etib boradi.
 17. Taqdim etilgan ma’lumotlar Maxsus komissiya tomonidan ko‘rib chiqilib, O‘zbekiston Respublikasi Davlat budjetidan mablag‘ talab etiladigan investitsiya loyihalari uchun zarur tashqi infratuzilma xarajatlarini amalga oshirilishi (rozilik berish yoki rad etish) bo‘yicha qaror qabul qiladi va bu haqda Maxsus komissiya qarori qabul qilinganidan so‘ng yozma ravishda talabgorni xabardor qiladi. 
 Bunda Maxsus komissiya:
 ishchi organi Ishchi guruhlar tomonidan taqdim etilgan ma’lumotlarni Komissiyaning navbatdagi yig‘ilishi kun tartibiga kiritadi;
 Davlat budjetidan zarur tashqi infratuzilma xarajatlarini amalga oshirish uchun nazarda tutilgan (prognoz qilingan) mablag‘lardan kelib chiqib, tegishli xulosa (rad yoki ijobiy) tayyorlaydi.
 Maxsus komissiyaning qarori mavjud bo‘lmagan investitsiya loyihalari bo‘yicha O‘zbekiston Respublikasi Davlat budjetidan mablag‘ ajratilmaydi.
 18. Ishchi guruhlar investitsiya loyihasi bo‘yicha kelgusi yillarda zarur tashqi infratuzilma xarajatlari bo‘yicha amalga oshiriladigan xarajatlar Maxsus komissiya tomonidan ma’qullangandan so‘ng mazkur xarajatlarni tegishli yilning O‘zbekiston Respublikasi ijtimoiy va ishlab chiqarish infratuzilmasini rivojlantirish dasturi va O‘zbekiston Respublikasi Davlat budjeti parametrlarida nazarda tutish uchun, har yilning 1-sentabriga qadar Maxsus komissiyaga taklif kiritadilar.
 19. Maxsus komissiya qarori mavjud bo‘lgan talabgorlar tomonidan investitsiya loyihasini (ishga tushirish bosqichida) amalga oshirish davrida tashqi muhandislik-kommunikatsiya tarmoqlari bilan ta’minlash talabi mavjud bo‘lishiga qarab, Ishchi guruhga tashqi infratuzilma xarajatlari uchun mablag‘lar ajratish to‘g‘risida ariza quyidagi hujjatlar bilan birgalikda taqdim etiladi:
 O‘zbekiston Respublikasining “Investitsiyalar va investitsiya faoliyati to‘g‘risida”gi Qonuniga muvofiq belgilangan tartibda tuzilgan investitsiya shartnomasi;
 investitsiya loyihasi bo‘yicha belgilangan tartibda tasdiqlangan texnik iqtisodiy asoslari (biznes reja);
 Markazning investitsiya loyihasiga berilgan ijobiy xulosasi, shu jumladan, texnik-iqtisodiy asoslarga ko‘ra investorning o‘z mablag‘lari hisobidan muhandislik-kommunikatsiya tarmoqlarini qurish o‘zini oqlamasligi haqida ma’lumotnoma;
 talabgor tomonidan investitsiya loyihasini amalga oshirish doirasida investitsiya hajmini o‘zlashtirilganligini (ishga tushirish hajmining kamida 50 foizi) tasdiqlovchi hujjatlar;
 talabgor tomonidan tashqi infratuzilmani yaratish bo‘yicha texnik shartlar, tegishliligi bo‘yicha ta’minotchi korxonalar bilan tuzilgan shartnomalar (bitimlar) nusxalari.
 20. Ishchi guruhlar ushbu Nizomning 19-bandiga muvofiq taqdim etilgan hujjatlarni 10 kun muddatda ko‘rib chiqib, o‘z xulosasini tayyorlaydi hamda talabgorga taqdim etadi.
 21. Ishchi guruhlar tomonidan ijobiy xulosa berilganidan so‘ng 3 kun muddatda tashqi infratuzilma xarajatlari uchun talab etiladigan mablag‘larni hisob-kitob qilish uchun ta’minotchi korxonalarga tegishli so‘rovlar yuboradi.
 22. Ishchi guruhlar investitsiya loyihasi doirasida infratuzilma obyektlari bilan ta’minlashda: 
 ishlab chiqarish loyihalari maydonlarigacha tashqi muhandislik-kommunikatsiya infratuzilmasini yaratish uchun markazlashgan tarmoqlarga ulanishda eng yaqin optimal (markazlashgan tarmoqlar) hududni tanlaydi;
 yaratilayotgan tashqi infratuzilmaning loyihaviy yechimi xorijiy va mahalliy investorning investitsiya loyihasi bo‘yicha talab etadigan infratuzilma quvvatidan oshib ketmasligini ta’minlaydi.
 23. Ta’minotchi korxonalar besh kun muddatda tashqi infratuzilma xarajatlari uchun talab etiladigan mablag‘lar bo‘yicha ma’lumotlarni Ishchi guruhga taqdim etadi. 
 24. Ishchi guruhlar, zaruratga ko‘ra, har oyda tashqi infratuzilma xarajatlari davlat tomonidan ajratib beriladigan investitsiya loyihalarning ro‘yxatini tuzadi. Bunda investitsiya loyihasi bo‘yicha mazkur Nizomning 20-bandida ko‘rsatilgan ijobiy xulosa, talab etiladigan mablag‘lar miqdorini hamda mablag‘lar ajratish yuzasidan talabnomalarni ko‘rsatgan holda Maxsus komissiyaga taqdim etadi.
 25. Quyidagilar investitsiya loyihasining infratuzilma xarajatlarini amalga oshirish bo‘yicha buyurtmachilar hisoblanadi:
 ichimlik suvi va oqava suv tarmoqlarini qurish, rekonstruksiya qilish va ta’mirlash ishlari bo‘yicha — “Suv ta’minoti va kanalizatsiya obyektlarini qurish bo‘yicha injiniring kompaniyasi” unitar korxonasi;
 kirish avtomobil yo‘llarini qurish, rekonstruksiya qilish va ta’mirlash ishlari bo‘yicha — Avtomobil yo‘llari qo‘mitasi huzuridagi “Mintaqaviy yo‘llarga buyurtmachi xizmati” DUK, Toshkent shahri bo‘yicha — Toshkent shahar hokimligining “Yagona buyurtmachi xizmati” injiniring kompaniyasi”;
 elektr energiyasi bilan ta’minlash ishlari bo‘yicha — “Hududiy elektr tarmoqlari” AJning hududiy korxonalari va “O‘zbekiston milliy elektr tarmoqlari” AJning hududiy filiallari;
 tabiiy gaz yetkazib berish ishlari bo‘yicha — “Hududgazta’minot” AJ va “O‘ztransgaz” AJning hududiy filiallari;
 aloqa tarmoqlarini yetkazib berish ishlari bo‘yicha — “O‘zbektelekom” AK va ularning hududiy tashkilotlari.
 26. Tashqi infratuzilma xarajatlari uchun mablag‘lar buyurtmachilar tomonidan ishlab chiqilgan loyiha-smeta hujjatlariga muvofiq:
 a) kirish avtomobil yo‘llari, ichimlik suvi va oqova suv tarmoqlarini qurish, rekonstruksiya qilish va ta’mirlash ishlari bo‘yicha:
 90 foizi — O‘zbekiston Respublikasi ijtimoiy va ishlab chiqarish infratuzilmasini rivojlantirish dasturi doirasida;
 10 foizi — Qoraqalpog‘iston Respublikasi Vazirlar Kengashi, viloyatlar va Toshkent shahar mahalliy budjetining qo‘shimcha manbalari hisobidan ajratiladi.
 Bunda, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari mahalliy budjetning qo‘shimcha manbalarini mazkur Nizomga asosan yo‘naltirish yuzasidan takliflarni Qoraqalpog‘iston Respublikasi Jo‘qorg‘i Kengesi, xalq deputatlari viloyatlar va Toshkent shahar Kengashlariga ko‘rib chiqish va tasdiqlash uchun kiritiladi.
 b) elektr va gaz tarmog‘ini qurish, rekonstruksiya qilish va ta’mirlash ishlari — respublika budjeti mablag‘lari hisobidan 5 foiz stavkada uch yil muddatda qaytarish sharti bilan ajratiladigan budjet ssudasi mablag‘lari;
 v) aloqa tarmoqlarini qurish, rekonstruksiya qilish va ta’mirlash ishlari — ta’minotchi korxonalar va tadbirkorlarning o‘z mablag‘lari hisobidan amalga oshiriladi. 
 27. Tashqi infratuzilma xarajatlari har yili O‘zbekiston Respublikasining ijtimoiy va ishlab chiqarish infratuzilmasini rivojlantirish dasturi doirasida nazarda tutilgan mablag‘lar hisobidan ajratiladi.
 28. Investitsiya loyihasini amalga oshirish doirasida elektr energiyasi va gaz tarmog‘ini qurish, rekonstruksiya qilish va ta’mirlash ishlari uchun budjet ssudasi mablag‘lari O‘zbekiston Respublikasi Moliya vazirligi tomonidan “Hududiy elektr tarmoqlari” AJ, “O‘zbekiston milliy elektr tarmoqlari” AJ, “Hududgazta’minot” AJ va “O‘ztransgaz” AJlarning talabnomalariga muvofiq ajratiladi.
 29. Ichimlik suvi va oqava suv tarmoqlarini va kirish avtomobil yo‘llarini qurish ishlari uchun mablag‘lar belgilangan tartibda O‘zbekiston Respublikasi Iqtisodiy taraqqiyot va kambag‘allikni qisqartirish vazirligi va Moliya vazirligi bilan tasdiqlangan qurilishlarning manzilli ro‘yxatlarga muvofiq belgilangan tartibda pudrat (loyiha) korxonalariga ajratiladi.
 Bunda, kirish avtomobil yo‘llarini qurish, rekonstruksiya qilish va ta’mirlash ishlari Qoraqalpog‘iston Respublikasi Moliya vazirligi, viloyatlar va Toshkent shahar moliya boshqarmalari huzuridagi avtomobil yo‘llarini rivojlantirish jamg‘armasi orqali moliyalashtiriladi.
 30. Buyurtmachilar tomonidan investitsiya loyihasining tashqi infratuzilma xarajatlariga ajratilgan mablag‘larning ishlatilishi bo‘yicha hisobot ma’lumotlarini har oyda keyingi oyning 5 sanasiga qadar Maxsus komissiyaga kiritib boradi.
 31. Maxsus komissiyaning ishchi organi Ishchi guruhlar tomonidan Mazkur Nizomga muvofiq kiritilgan:
 yangidan boshlanadigan investitsiya loyihalari bo‘yicha ma’lumotlarni va xulosalarni hamda kelgusi yillarda investitsiya loyihalarini amalga oshirishda zarur bo‘ladigan infratuzilma xarajatlarini hisob kitoblarini ko‘rib chiqib, kelgusi yillarda tashqi infratuzilma xarajatlarni amalga oshirish bo‘yicha takliflarni; 
 talabgorlarning infratuzilma xarajatlarini davlat tomonidan qoplab beriladigan investitsiya loyihalarning ro‘yxatini va hujjatlarni ko‘rib chiqadi, umumlashtiradi va Maxsus komissiya yig‘ilishining kun tartibiga kiritadi.
 32. Maxsus komissiya yig‘ilishi zaruratga ko‘ra, biroq har chorakda kamida bir marta o‘tkaziladi. 
 33. Maxsus komissiya investitsiya loyihalarini amalga oshirilishi doirasida:
 Ishchi guruhlar tomonidan taqdim etilgan xulosalarga asosan kelgusi yillarda tashqi infratuzilma xarajatlari talab etadigan investitsiya loyihalarini parametrlarini ma’qullaydi;
 amalga oshirilayotgan investitsiya loyihasiga infratuzilma xarajatlarini ajratish bo‘yicha takliflarni ko‘rib chiqib, O‘zbekiston Respublikasi Davlat budjetidan mablag‘lar ajratilishi yuzasidan xulosa tayyorlaydi;
 belgilangan tartibda investitsiya loyihasi va ajratilishi lozim bo‘lgan mablag‘lar miqdori yuzasidan Vazirlar Mahkamasining Rayosatiga ma’lumotlar kiritib boradi.
 34. Investitsiya loyihasining tashqi infratuzilma xarajatlari qonunchilikda o‘rnatilgan tartibda moliyalashtiriladi.
 35. Ishchi guruhlar tashqi infratuzilma xarajatlarini ajratib berilishi natijasida investitsiya loyihalarining amalga oshirish samaradorligi yuzasidan talabgorlardan va vakolatli tashkilotlardan olingan ma’lumotlarga asosan doimiy ravishda monitoring qilib boradilar.
 36. Monitoring qilish quyidagilarni inobatga olgan holda amalga oshiriladi:
 investitsiya loyihasining to‘liq ishga tushirilgandan so‘ng belgilangan tartibda mahsulot (ish, xizmat) ishlab chiqarilishi va realizatsiya qilinishi;
 belgilangan tartibda soliqlarni doimiy ravishda to‘lab borilishi;
 investitsiya shartnomasiga asosan investitsiya majburiyatlarini bajarilishi;
 yangi ishchi o‘rinlari yaratilishi.
 37. Ishchi guruhlar investitsiya loyihasi ishga tushirilganidan so‘ng talabgor tomonidan investitsiya majburiyatlari lozim darajada bajarilmagan taqdirda, ishchi guruhlar tomonidan tashqi infratuzilma xarajatlarini sud tartibida undirish choralarini ko‘radi. 
 38. Ishchi guruhlar tomonidan investitsiya loyihalarining natijadorligi, yaratilgan ish o‘rinlari, iqtisodiy samarasi va boshqa ma’lumotlar har chorak yakuni bilan Maxsus komissiyaga kiritib boriladi.
 39. O‘zbekiston Respublikasi Davlat budjetidan tashqi infratuzilma xarajatlari uchun ajratilgan mablag‘larning maqsadli ishlatilishi yuzasidan nazorat O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasi tomonidan amalga oshiriladi.
 40. Mazkur Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.